สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 27 ต.ค.59
27 ต.ค. 2559

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (26 ต.ค.) โดยได้แรงหนุนจากผลประกอบการที่แข็งแกร่งของบริษัทโบอิ้ง อิงค์ และข้อมูลเศรษฐกิจที่สดใสของสหรัฐ ซึ่งรวมถึงยอดขายบ้านใหม่เดือนก.ย.ที่พุ่งขึ้นเกือบแตะระดับสูงสุดในรอบ 9 ปี อย่างไรก็ตาม ดัชนี S&amp;P 500 และดัชนี NASDAQ ปิดตลาดในแดนลบ เนื่องจากนักลงทุนผิดหวังต่อผลประกอบการของบริษัทแอปเปิล อิงค์
ดัชนีเฉลี่ยอุตสาหกรรมดาวโจนส์ปิดที่ 18,199.33 จุด เพิ่มขึ้น 30.06 จุด หรือ +0.17% ดัชนี NASDAQ ปิดที่ 5,250.27 จุด ลดลง 33.13 จุด หรือ -0.63% ดัชนี S&amp;P500 ปิดที่ 2,139.43 จุด ลดลง 3.73 จุด หรือ -0.17%
 
ตลาดหุ้นยุโรปปิดลบ เมื่อคืนนี้ (26 ต.ค.) เนื่องจากนักลงทุนเทขายหุ้นกลุ่มพลังงาน หลังจากมีรายงานสต็อกน้ำมันที่ผันผวนของสหรัฐ โดยแม้ว่าสำนักงานสารสนเทศด้านการพลังงานของรัฐบาลสหรัฐ (EIA) ระบุว่าสต็อกน้ำมันดิบของสหรัฐปรับตัวลดลง แต่รายงานของสถาบันปิโตรเลียมอเมริกัน (API) ระบุว่า สต็อกน้ำมันดิบปรับตัวสูงขึ้น
ดัชนี Stoxx Europe 600 ปรับตัวลง 0.4% ปิดที่ 341.76 จุด
ดัชนี CAC-40 ตลาดหุ้นฝรั่งเศสปิดที่ 4,534.59 จุด ลดลง 6.25 จุด หรือ -0.14% ดัชนี DAX ตลาดหุ้นเยอรมันปิดที่ 10,709.68 จุด ลดลง 47.63 จุด หรือ -0.44% ดัชนี FTSE 100 ตลาดหุ้นลอนดอนปิดที่ 6,958.09 จุด ลดลง 59.55 จุด หรือ -0.85%
 
ตลาดหุ้นลอนดอนปรับตัวลดลง เมื่อคืนนี้ (26 ต.ค.) เนื่องจากการปรับตัวลดลงของหุ้นกลุ่มพลังงาน ตามการปรับตัวลดลงของราคาน้ำมันดิบ
ดัชนี FTSE 100 ปิดปรับตัวลง 59.55 จุด หรือ 0.85% แตะที่ 6,958.09 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (26 ต.ค.) เนื่องจากนักลงทุนเริ่มไม่มั่นใจว่าสมาชิกกลุ่มประเทศผู้ส่งออกน้ำมัน (โอเปก) จะสามารถบรรลุข้อตกลงกันได้ในประเด็นปรับลดกำลังการผลิต ในการประชุมเดือนหน้า
สัญญาน้ำมันดิบ WTI ส่งมอบเดือนธ.ค.ลดลง 78 เซนต์ หรือ 1.6% ปิดที่ 49.18 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค.ลดลง 81 เซนต์ หรือ 1.6% ปิดที่ 49.98 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อคืนนี้ (26 ต.ค.) หลังจากสหรัฐเปิดเผยข้อมูลเศรษฐกิจที่แข็งแกร่ง ซึ่งรวมถึงยอดขายบ้านใหม่เดือนก.ย.ที่พุ่งขึ้นเกือบแตะระดับสูงสุดในรอบ 9 ปี โดยข้อมูลดังกล่าวส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย นอกจากนี้ นักลงทุนยังระมัดระวังการซื้อขายก่อนที่การประชุมครั้งต่อไปของธนาคารกลางสหรัฐ (เฟด) จะมีขึ้นในวันที่ 1-2 พ.ย.นี้ 
สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 7 ดอลลาร์ หรือ 0.55% ปิดที่ระดับ 1,266.60 ดอลลาร์/ออนซ์
สัญญาโลหะเงินส่งมอบเดือนธ.ค.ลดลง 15.4 เซนต์ หรือ 0.87% ปิดที่ 17.626 ดอลลาร์/ออนซ์
สัญญาพลาตินัมส่งมอบเดือนม.ค.ลดลง 0.9 ดอลลาร์ หรือ 0.09% ปิดที่ 964.00 ดอลลาร์/ออนซ์
สัญญาพัลลาเดียมส่งมอบเดือนธ.ค.ร่วงลง 13.90 ดอลลาร์ หรือ 2.2% ปิดที่ 620.95 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินเยน ในการซื้อขายที่ตลาดนิวยอร์กเมื่อคืนนี้ (26 ต.ค.) หลังจากสหรัฐเปิดเผยข้อมูลเศรษฐกิจที่แข็งแกร่ง ซึ่งรวมถึงยอดขาดดุลการค้าที่ปรับตัวลดลงในเดือนก.ย.
ดอลลาร์สหรัฐแข็งค่าขึ้นเมื่อเทียบกับเยนที่ระดับ 104.48 เยน จากระดับ 104.23 เยน และลดลงเมื่อเทียบฟรังก์สวิส ที่ระดับ 0.9935 ฟรังก์ จากระดับ 0.9937 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3364 ดอลลาร์แคนาดา จากระดับ 1.3328 ดอลลาร์แคนาดา
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.0909 ดอลลาร์สหรัฐ จากระดับ 1.0901 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.2230 ดอลลาร์สหรัฐ จากระดับ 1.2190 ดอลลาร์สหรัฐ ส่วนเงินดอลลาร์ออสเตรเลียลดลงแตะระดับ 0.7642 ดอลลาร์สหรัฐ จากระดับ 0.7649 ดอลลาร์สหรัฐ